“หุ้นเรือ” วิ่งคึก! รับค่าระวางสูง – โควิดหนุน โบรกฯชู PSL เด่น แนะ “เก็งกำไร” เป้า 25 บ.
3 หุ้นเรือวิ่งฉิว! PSL นำทีมบวก 7% รับค่าระวางเรือ (BHIS) สูง – โควิดหนุน โบรกฯชู PSL เด่น แนะ “เก็งกำไร” เป้า 25 บ.
5 ส.ค. 2564

ผู้สื่อข่าวรายงานว่าวันนี้ (5 ส.ค. 2564) ราคาหุ้นบริษัท พรีเชียส ชิพปิ้ง จำกัด (มหาชน) หรือ PSL ณ เวลา 10.47 น. อยู่ที่ระดับ 25.00 บาท เพิ่มขึ้น 1.60 บาท หรือ 6.84% โดยทำจุดสูงสุดที่ 25.25 บาท และทำจุดต่ำสุดที่ 23.60 บาท ด้วยมูลค่าการซื้อขาย 706.86 ล้านบาท
บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (5 ส.ค. 2564) โดยคาดกำไรปกติไตรมาส 2/2564 สูงเป็นประวัติการณ์ เพิ่มขึ้น 170% จากไตรมาสก่อนและฟื้นจากขาดทุนในไตรมาส 2/2563 จากดัชนีค่าระวางเรือขนาด Handy size (BHSI) เพิ่มขึ้น 36% จากไตรมาสก่อน และเพิ่มขึ้น 331% จากงวดเดียวกันของปีก่อน แต่คาดว่าจะชะลอในปี 2565 หลัง COVID-19 คลี่คลาย ซึ่งทางฝ่ายวิจัยคาดปี 2564 พลิกเป็นกำไรถึง 2.50 พันลบ. แต่ในปี 2565 ลดลง 22% เมื่อเทียบจากปีก่อน ทั้งนี้ให้ราคาเป้าหมาย 25 บาท แนะนำ “เก็งกำไร”
อนึ่งราคาหุ้นของ บริษัท โทรีเซนไทย เอเยนต์ซีส์ จำกัด (มหาชน) หรือ TTA ณ เวลา 10.47 น. อยู่ที่ระดับ 17.00 บาท เพิ่มขึ้น 0.60 บาท หรือ 3.66% โดยทำจุดสูงสุดที่ 17.10 บาท และทำจุดต่ำสุดที่ 16.70 บาท ด้วยมูลค่าการซื้อขาย 466.25 ล้านบาท
ส่วนราคาหุ้นของ บริษัท อาร์ ซี แอล จำกัด (มหาชน) หรือ RCL ณ เวลา 10.47 น. อยู่ที่ระดับ 58.50 บาท เพิ่มขึ้น 1.75 บาท หรือ 3.08% โดยทำจุดสูงสุดที่ 58.75 บาท และทำจุดต่ำสุดที่ 57.50 บาท ด้วยมูลค่าการซื้อขาย 274.93 ล้านบาท
 
 